पाएं अपने शहर की ताज़ा ख़बरें और फ्री ई-पेपरडाउनलोड करें
विद्याचरण शुक्ल... सिर्फ एक नाम नहीं... बल्कि एक ऐसी शख्सियत जिसने राजनीति को कई मोड़ दिए... तो कई राजनेताओं को रास्ता दिखाया। उन्हें मंजिल तक पहुंचाया। दरअसल विद्या भैया के 'चरणों' में राजनीति के कई 'महंतों' ने सियासत का क ख ग सीखा। यही कारण है कि लोग उन्हें नेता नहीं, लीडर मानते हैं। राजनीति में पद अहम होता है लेकिन विद्याचरण पद से नहीं, अपने व्यक्तित्व से पहचाने जाते थे। आज वे नहीं हैं। उनका न होना एक शून्य रच रहा है और यह शून्य कभी भरेगा नहीं...
कद पर भारी था उनका रुतबा
विद्याचरण शुक्ल अविभाजित मध्य प्रदेश और छत्तीसगढ़ में राजनीति की धुरी रहे हैं। युवा पीढ़ी भले ही विद्या भैया के राजनीतिक जलवे से वाकिफ न हो, लेकिन उनका रुतबा वाकई उनके कद पर भारी था। उनका मुकाम शायद आज के नेताओं के लिए दूर की कौड़ी हो। कांग्रेस में रहे हों या न रहे हों, राजनीति उनके इर्द-गिर्द घूमती रही। लोगों को वह दिन याद है जब वे नई दिल्ली या कहीं और से रायपुर लौटते तो समर्थक जश्न मनाते थे। माना विमानतल से लेकर उनके फार्म हाउस तक कार्यकर्ताओं का रेला लगा रहता था। बूढ़ापारा के उनके पारिवारिक निवास पर शुक्ल जब लोगों से मिलने के लिए बैठते थे तो समर्थकों की भीड़ लग जाती। उनका राजनीतिक सफर कांटों भरा रहा।
कांग्रेस के वरिष्ठतम नेताओं में से एक थे लेकिन गुटीय विवाद के चलते उनका विरोध भी होता रहा। इंदिरा गांधी से लेकर राजीव गांधी तक से उनके मतभेद हुए। अविभाजित मध्यप्रदेश में दिग्विजय सिंह से मतभेद रहे। जब छत्तीसगढ़ बना तो अजीत जोगी से दूरियों ने उन्हें उलझाए रखा। बावजूद इसके उन्होंने अपना राजनीतिक वजूद कायम रखा। कांग्रेस से पहले जनमोर्चा, फिर कांग्रेस, फिर राष्ट्रवादी कांग्रेस पार्टी में गए। उसके बाद भाजपा का दामन थामा। फिर से कांग्रेस में आ गए। पर अपनी इस राजनीतिक यात्रा में उन्होंने कभी भी अपने आदर्शों को नहीं छोड़ा। विपरीत से विपरीत परिस्थितियां आईं, लेकिन कभी विचलित नहीं हुए। ताउम्र विरोधियों से पूरी ताकत के साथ लोहा लेते रहे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn